TTB วิ่ง 3% ลุ้นกำไรปี 65-66 โต 25% หลังต้นทุนลด-รายได้เพิ่ม โบรกฯเคาะเป้า 1.35 บ.
TTB บวก 3% โบรกฯชูเป้า 1.35 บ. มองกำไรปี 65-66 โต 15-25% หลังต้นทุนต่อรายได้จะลดลง และรายได้เพิ่มขึ้นจากการขายผลิตภัณฑ์ใหม่ไปยังฐานลูกค้าที่ใหญ่ขึ้น และคุณภาพสินทรัพย์จะดีขึ้น
25 พ.ย. 2564

ผู้สื่อข่าวรายงานว่าวันนี้ (25 พ.ย. 2564) ราคาหุ้นธนาคารทหารไทยธนชาต จำกัด (มหาชน) หรือ TTB ณ เวลา 10:26 น. อยู่ที่ระดับ 1.23 บาท เพิ่มขึ้น 0.04 บาท หรือ 3.36% โดยทำจุดสูงสุดที่ 1.23 บาท และทำจุดต่ำสุดที่ 1.20 บาท ด้วยมูลค่าการซื้อขาย 451.36 ล้านบาท

บริษัท หลักทรัพย์ เมย์แบงก์ กิมเอ็ง (ประเทศไทย) จำกัด (มหาชน) ระบุในบทวิเคราะห์ (25 พ.ย. 2564) โดยทางฝ่ายวิจัยคาดการณ์กำไรปี 2565 – 2566 เติบโต 15-25% อีกทั้งอัตราส่วนต้นทุนต่อรายได้จะลดลงจากงวดเดียวกันของปีก่อน จากการบันทึกค่าใช้จ่ายในการควบรวมไปแล้วในปี 2564 ส่วนรายได้จะดีขึ้นจากการขายผลิตภัณฑ์ใหม่ไปยังฐานลูกค้าที่ใหญ่ขึ้น และคุณภาพสินทรัพย์จะดีขึ้น ขณะที่ Valuation ยังค่อนข้างถูก ทั้งนี้แนะนำ “ซื้อ” ราคาเป้าหมาย 1.35 บาท
ด้านบริษัทหลักทรัพย์ กสิกรไทย จำกัด (มหาชน) ระบุในบทวิเคราะห์ (25 พ.ย. 2564) โดยทางฝ่ายวิจัยเริ่มมีมุมมองเชิงบวกมากขึ้น และอาจเริ่มเห็นการ Synergy มากขึ้นหลังจากที่มีการควบรวมกิจการ รวมทั้งคาดว่าจะฟื้นตัวดีขึ้นในไตรมาส 4 หลังเปิดเมือง ทั้งนี้ถือเป็นหุ้นที่ Laggard ในกลุ่มธนาคาร แนะนำ “ซื้อ” ราคาเป้าหมาย 1.28 บาท